ສູນກາງຊາວໜຸ່ມ ປະຊາຊົນ ປະຕິວັດລາວ (ສຊປປລ) ໄດ້ຈັດກອງປະຊຸມສາມັນຄົບຄະນະ ບໍລິຫານງານສູນກາງຊາວໜຸ່ມປະຊາຊົນປະຕິວັດລາວ ຄັ້ງທີ 2 ສະໄໝທີ VIII ຂຶ້ນໃນລະຫວ່າງວັນທີ 7-8 ເມສານີ້ທີ່ ສຊປປລ ໂດຍການເປັນປະທານຂອງ ສະຫາຍ ອາລຸນໄຊ ສູນນະລາດ ກຳມະການ ສູນກາງພັກ ເລຂາຄະນະບໍລິຫານງານພັກ ສຊປປລ, ມີຫົວໜ້າກົມ, ຮອງກົມ, ຄະນະຊາວໜຸ່ມຈາກ ກະຊວງ-ອົງການອ້ອມຂ້າງສູນກາງ ແລະ ທ້ອງຖິ່ນແຂວງທົ່ວປະເທດເຂົ້າຮ່ວມ.
ສະຫາຍ ອາລຸນໄຊ ສູນນະລາດ ໄດ້ມີຄຳເຫັນສະຫຼຸບສັງລວມຫຍໍ້ວ່າ: ກອງປະຊຸມຄັ້ງນີ້ ໄດ້ດໍາເນີນເປັນເວລາ 2 ວັນ ຊຶ່ງຜູ້ເຂົ້າຮ່ວມໄດ້ພ້ອມກັນຄົ້ນຄວ້າປຶກສາຫາລືຫຼາຍບັນຫາທີ່ພົວພັນເຖິງ ໜ້າທີ່ວຽກງານຂອງຊາວໜຸ່ມໃນໄລຍະໃໝ່ ທີ່ມີການປະກອບສ່ວນຢ່າງຕັ້ງໜ້າເຂົ້າໃນການປົກປັກຮັກ ສາ ແລະ ສ້າງສາພັດທະນາປະເທດຊາດຕາມເນື້ອໃນຈິດໃຈຂອງກອງປະຊຸມໃຫຍ່ ຄັ້ງທີ XI ຂອງພັກ ແລະ ກອງປະຊຸມໃຫຍ່ຜູ້ແທນຊາວໜຸ່ມທົ່ວປະເທດ ຄັ້ງທີ VIII ໄດ້ວາງອອກ ພ້ອມກັນນີ້ກອງປະຊຸມ ຍັງໄດ້ຮັບຟັງການຜ່ານບົດສະຫຼຸບຕີລາຄາການຈັດຕັ້ງປະຕິດບັດວຽກງານຊາວໜຸ່ມໃນໄລຍະ 3 ເດືອນ ຕົ້ນປີ 2021 ຜ່ານມາ ພາຍຫຼັງທີ່ສໍາເລັດກອງປະຊຸມໃຫຍ່ຜູ້ແທນຊາວໜຸ່ມທົ່ວປະເທດ ຄັ້ງທີ VIII, ຜ່ານແຜນການດຳເນີນງານ, ລະບອບແບບແຜນການເຄື່ອນໄຫວຂອງ ສຊປປລ ແລະ ມະຕິຕົກລົງວ່າ ດ້ວຍການແບ່ງງານ, ແບ່ງຄວາມຮັບຜິດຊອບຂອງຄະນະບໍລິຫານງານ ສຊປປລ ສະໄໝທີ VIII ພ້ອມທັງເຊື່ອມຊຶມຜົນສໍາເລັດກອງປະຊຸມຄົບຄະນະບໍລິຫານງານພັກ ຄັ້ງທີ 2 ສະໄໝທີ XI ແລະ ກໍ ໄດ້ພ້ອມກັນຄົ້ນຄວ້າປະກອບຄຳເຫັນຕໍ່ວຽກງານຂໍ້ແຂ່ງຂັນ 4 ບຸກ ຂອງຊາວໜຸ່ມ ແລະ ວຽກງານ 3 ດີ 4 ຮູ້ ຂອງເຍົາວະຊົນ.
ບັນດາສະຫາຍຜູ້ແທນຊາວໜຸ່ມທີ່ໄດ້ເຂົ້າຮ່ວມກອງປະຊຸມແມ່ນມີຄວາມຮັບຜິດຊອບສູງ ແລະ ໄດ້ນໍາເອົາຜົນງານການເຄື່ອນໄຫວວຽກງານການເມືອງແນວຄິດ, ການປັບປຸງກໍ່ສ້າງການຈັດຕັ້ງ, ການ ສ້າງຂະບວນການ ແລະ ບົດຮຽນໃນການແກ້ໄຂປະກົດການຫຍໍ້ທໍ້ໃນຖັນແຖວຊາວໜຸ່ມ – ເຍົາວະຊົນ ມາສູ່ກອງປະຊຸມ ແລະ ເຮັດໃຫ້ກອງປະຊຸມຄັ້ງນີ້ບັນລຸຜົນສໍາເລັດຕາມຈຸດປະສົງຄາດໝາຍຢ່າງຈົບ ງາມ, ນອກຈາກນີ້ ຍັງໄດ້ສືບຕໍ່ປະຕິບັດຕາມມະຕິ XI ຂອງພັກ, ມະຕິ VIII ຂອງຜູ້ແທນຊາວໜຸ່ມ, ແຜນການດຳເນີນງານຂອງຄະນະບໍລິຫານງານ ສຊປປລ ແລະ ເນື້ອໃນຈິດໃຈຂອງກອງປະຊຸມ ຄົບຄະນະຄັ້ງນີ້ໄປຈັດຕັ້ງປະຕິບັດ ໂດຍອີງໃສ່ທິດທາງລວມກໍຄື 7 ແຜນງານ 40 ໂຄງການ, ແຜນພັດທະນາຊາວໜຸ່ມ-ເຍົາວະຊົນ ຄັ້ງທີ 2 ແລະ ຍຸດທະສາດການພັດທະນາຊາວໜຸ່ມ, ເຍົາວະຊົນ ແຕ່ນີ້ຮອດປີ 2030 ທີ່ກອງປະຊຸມໃຫຍ່ຜູ້ແທນຊາວໜຸ່ມທົ່ວປະເທດ ຄັ້ງທີ VIII ວາງອອກ ໃຫ້ຄະ ນະຊາວໜຸ່ມແຕ່ລະຂັ້ນປະຕິບັດຕາມມະຕິກອງປະຊຸມຄົບຄະນະບໍລິຫານງານສູນກາງ ຊປປລ ຄັ້ງທີ 2 ສະໄໝທີ VIII ນີ້ໃຫ້ເປັນຮູບປະທໍາຂຶ້ນ.
ຂ່າວ-ພາບ: ວັນເພັງ + ບຸນອູ້ມ